PMIndiaData/PMIndiaSum huggingface dataset:
குடிமைப் பணிகள் நாளன்று பொது நிர்வாகத்தில் சிறந்து விளங்கும் அலுவலர்களுக்கான  பிரதமர் விருதுகளை வழங்குகிறார் பிரதமர் மோடி

குடிமைப் பணிகள் நாளை முன்னிட்டு, பொது நிர்வாகத்தில் சிறந்து விளங்கும் அலுவலர்களுக்கான பிரதமர் விருதுகளை, பிரதமர் திரு. நரேந்திர மோடி வழங்குகிறார். இந்த விருது வழங்கும் நிகழ்ச்சி 21 ஏப்ரல் 2022 அன்று காலை 11 மணிக்கு புது தில்லி விஞ்ஞான் பவனில் நடைபெறும். இந்த நிகழ்ச்சியில் குடிமைப் பணி அலுவலர்களிடம் பிரதமர் உரையாற்றவுள்ளார். பொது நிர்வாகத்தில் சிறந்து விளங்கும் அலுவலர்களுக்கான பிரதமர் விருதுகள், சாதாரண குடிமக்களின் நலனுக்காக மாவட்டங்கள்/திட்டங்கள் செயல்படுத்தும் பிரிவுகள் மற்றும் மத்திய/மாநில அமைப்புகளால் செய்யப்படும் அசாதாரணமான மற்றும் புதுமையான பணிகளை அங்கீகரிக்கும் நோக்கில் நிறுவப்பட்டுள்ளது. அடையாளம் காணப்பட்ட முன்னோடி திட்டங்கள் மற்றும் புதுமையான வழிமுறைகளை திறம்பட செயல்படுத்தியதற்காகவும் இந்த விருதுகள் வழங்கப்படுகிறது. பின்வரும் ஐந்து முன்னோடி திட்டங்களில் முகவும் சிறப்பான பணியாற்றியவர்களுக்கு இந்த விருதுகள் 2022 ஆம் ஆண்டு குடிமைப் பணிகள் தினத்தில் வழங்கப்படும்; (i) " போஷன் அபியானில் மக்கள் பங்கேற்பை (“ஜன் பகிதாரி") ஊக்குவித்தல், (ii) விளையாடு இந்தியா திட்டத்தின் மூலம் விளையாட்டு மற்றும் ஆரோக்கியத்தை ஊக்குவித்தல், iii) தெருவோர வியாபாரிகளுக்கான சிறப்பு நுண்கடன் வசதி (பிரதமர் ஸ்வநிதி) திட்டத்தில் டிஜிட்டல் முறையில் பணம் செலுத்துதல் மற்றும் நல்லாட்சியை ஊக்குவித்தல், (iv) ஒரு மாவட்டம் ஒரு தயாரிப்பு திட்டத்தின் மூலம் முழுமையான வளர்ச்சி, (v) மனித தலையீடு இல்லாமல், தடையற்ற முழுமையான சேவைகளை வழங்குதல். அடையாளம் காணப்பட்ட 5 முன்னோடி திட்டங்கள் மற்றும் பொது நிர்வாகம்/சேவைகளை வழங்குதல் துறைகளில் புதுமையான வழிமுறைகளை பயன்படுத்துதல் ஆகியவைகளுக்கு மொத்தம் 16 விருதுகள் இந்த ஆண்டு வழங்கப்படும்.
விண்வெளியை  அமைதி நோக்கங்களுக்குப் பயன்படுத்துவதில் ஒத்துழைக்க இந்தியா – தென்னாப்பிரிக்கா இடையேயான  புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

விண்வெளியை அமைதி நோக்கங்களுக்குப் பயன்படுத்துவதில் ஒத்துழைக்க இந்தியா – தென்னாப்பிரிக்கா இடையேயான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் விவரிக்கப்பட்டது. இந்தப் புரிந்துணர்வு ஒப்பந்தம் 26.07.2018 அன்று ஜோகன்னஸ்பர்கில் கையெழுத்தானது. இதன் முக்கிய அம்சங்கள்: இந்த புரிந்துணர்வு ஒப்பந்தத்தின் கீழ் ஒத்துழைப்புக்கான துறைகள் வருமாறு: புவியின் தொலை உணர்வு செயற்கைக் கோள் மூலம் தகவல் தொடர்பு மற்றும் செயற்கைக்கோள் அடிப்படையில் கடற்பயணம். விண்வெளி அறிவியல் மற்றும் கோள்கள் கண்டறிதல் விண்கலம் செலுத்து வாகனங்கள், விண்வெளி ஆய்வு முறைகள், நிலப்பகுதி ஆய்வு முறைகள் பயன்பாடு புவி சார்ந்த கருவிகள் மற்றும் தொழில்நுட்பங்கள் உள்ளிட்ட விண்வெளி தொழில்நுட்ப நடைமுறை செயல்பாடுகள். இருதரப்பினரால் தீர்மானிக்கப்படுகிற ஒத்துழைப்புக்கான மற்ற அம்சங்கள். இந்த புரிந்துணர்வு ஒப்பந்தத்தின்படி, கீழ் காணும் வடிவங்களில் ஒத்துழைப்பு செயல்படுத்தப்படும். பரஸ்பர பயன் மற்றும் நலனுக்கான கூட்டு விண்வெளி திட்டங்களுக்கு திட்டமிடுதல், செயல்படுத்துதல் விண்வெளி செயல்பாடுகளுக்கு ஆதரவாக இருக்கும் தரை நிலையங்களை அமைத்தல், செயல்படுத்துதல் மற்றும் பராமரிப்பு. செயற்கைக் கோள் மூலமான தகவல்கள், சோதனைகளின் முடிவுகள் மற்றும் அறிவியல் தொழில்நுட்ப தகவல் பரிமாற்றம். கூட்டான ஆராய்ச்சி மற்றும் மேம்பாட்டு செயல்பாடுகள் கூட்டான திட்டங்களில் பங்கேற்கும் தொழில்நுட்பம் மற்றும் அறிவியல் சார்ந்தவர்களை பரிமாற்றம் செய்து கொள்ளுதல். விண்வெளி அறிவியல் மற்றும் தொழில்நுட்பத் திறனை கட்டமைத்தல், சமூக நோக்கங்களுக்காக விண்வெளித் திட்டங்களை செயல்படுத்துதல். கூட்டாக பயிலரங்குகள், கருத்தரங்குகள் மற்றும் அறிவியல் கூட்டங்களுக்கு ஏற்பாடு செய்தல். பரஸ்பர ஒப்புதலுடன் இருதரப்பினரும் ஒத்துழைப்புக்கான கூடுதல் வடிவங்களை எழுத்துப் பூர்வமாக தீர்மானிக்கலாம் பயன்கள்: இந்த புரிந்துணர்வு ஒப்பந்தத்தில் கையெழுத்திட்டிருப்பது விண்வெளி அறிவியல், தொழில்நுட்பம் மற்றும் புவிசார்ந்த தொலை உணர்வு உள்ளிட்ட பயன்பாடுகள் செயற்கைக்கோள் மூலம் தகவல் மற்றும் செயற்கைக்கோள் அடிப்படையில் கடற்பயணம், விண்வெளி அறிவியல் மற்றும் கோள்கள் கண்டறிதல், விண்கலம் மற்றும் விண்வெளி ஆய்வு முறைகள், புவி ஆய்வு முறைகள் பயன்பாடு, விண்வெளித் தொழில்நுட்பத்தை பயன்படுத்துதல் போன்ற துறைகளில் ஒத்துழைத்துத் திறன் வளர்ச்சியைப் பெற முடியும்.
முன்னாள் குடியரசுத் தலைவர் திரு. ஆர். வெங்கட்ராமன், முன்னாள் பிரதமர் திரு. ஐ.கே. குஜரால் ஆகியோர் பிறந்த நாள் – பிரதமர் புகழாரம்

முன்னாள் குடியரசுத் தலைவர் திரு. ஆர். வெங்கட்ராமன், முன்னாள் பிரதமர் திரு. ஐ.கே. குஜரால் பிறந்த நாளை முன்னிட்டு பிரதமர் திரு. நரேந்திர மோடி அவர்களுக்கு புகழாரம் சூட்டினார். இந்தியாவின் வரலாற்றை வடிவமைப்பதில் திரு. வெங்கட்ராமனும் திரு. ஐ.கே. குஜராலும் பெரும் பங்கு வகித்தனர். அவர்களின் பிறந்த நாளை முன்னிட்டு அவர்களுக்கு புகழாரம் செலுத்துகிறேன் என்று பிரதமர் கூறியுள்ளார்.
கொவிட்-19 மற்றும் உக்ரைன் நெருக்கடியின் போது பாப்ஸ் நிவாரணப் பணிகளுக்கு பிரதமர் பாராட்டு

பாப்ஸ் சாதுக்களான ஐஷ்வர்சரண் ஸ்வாமி மற்றும் பிரஹ்மவிஹாரி ஸ்வாமி ஆகிய மூத்த பாப்ஸ் சாதுக்களை சந்தித்த பிரதமர் திரு நரேந்திர மோடி, கொவிட்-19 மற்றும் உக்ரைன் நெருக்கடியின் போது பாப்ஸ் நிவாரணப் பணிகளுக்கு பாராட்டு தெரிவித்தார். தவத்திரு பிரமுக் ஸ்வாமி மகராஜ் அவர்களின் பிறந்தநாள் நூற்றாண்டு கொண்டாட்டங்கள் குறித்தும் பிரதமர் அவர்களிடம் பேசினார். “மூத்த பாப்ஸ் சாதுக்களான ஐஷ்வர்சரண் ஸ்வாமி மற்றும் பிரஹ்மவிஹாரி ஸ்வாமியை சந்தித்தேன். கொவிட்-19 மற்றும் உக்ரைன் நெருக்கடியின் போது பாப்ஸ் நிவாரணப் பணிகளுக்கு பாராட்டு தெரிவித்தேன். தவத்திரு பிரமுக் ஸ்வாமி மகராஜ் அவர்களின் பிறந்தநாள் நூற்றாண்டு கொண்டாட்டங்கள் குறித்து ஆலோசித்ததோடு, சமுதாயத்திற்கு அவர் ஆற்றிய சிறந்த பங்களிப்பை நினைவு கூர்ந்தேன்,” என்று பிரதமர் டிவிட்டரில் பதிவிட்டுள்ளார்.
அமைச்சர்கள் நிலையிலான இந்தியா- சிங்கப்பூர் கூட்டுக்குழு பிரதமருடன் சந்திப்பு

சிங்கப்பூர் துணை பிரதமர் மற்றும் நிதி அமைச்சர் திரு லாரன்ஸ் வோங், வர்த்தகம் மற்றும் தொழில் துறை அமைச்சர் திரு கான் கிம் யோங் மத்திய நிதியமைச்சர் திருமதி நிர்மலா சீதாராமன் ஆகியோர் புதுதில்லியில் பிரதமரை சந்தித்து பேசினர். 2022 செப்டம்பர், 17 அன்று புதுதில்லியில் நடைபெற்ற இந்திய – சிங்கப்பூர் அமைச்சர்கள் வட்டமேசை மாநாட்டின் (ISMR) தொடக்க விழாவில் விவாதிக்கப்பட்ட முக்கிய அம்சங்கள் குறித்து பிரதமரிடம் அவர்கள் விவரித்தனர். திரு. லாரன்ஸ் வோங் சிங்கப்பூரின் துணைப் பிரதமராகப் பதவியேற்ற பிறகு முதன்முறையாக இந்தியாவுக்குப் பயணம் மேற்கொண்டிருப்பது குறிப்பிடத்தக்கது. பிரதமர் மோடியின் தொலைநோக்குப் பார்வையின் விளைவாக, இந்திய – சிங்கப்பூர் அமைச்சர்கள் வட்டமேசை அமர்வு ஏற்படுத்தப்பட்டது. இதன் மூலம் இரு நாடுகளுக்கு இடையேயான உறவு மேம்படும். குறிப்பாக, டிஜிட்டல் இணைப்பு, ஃபின்டெக், பசுமைப் பொருளாதாரம், திறன் மேம்பாடு உணவுப் பாதுகாப்பு போன்றவை குறித்து பிரதமரிடம் அமைச்சர்கள் குழு விளக்கம் அளித்தது. இரு நாடுகளுக்கும் இடையேயான இருதரப்பு உறவுகளை மேலும் வலுப்படுத்த இந்திய – சிங்கப்பூர் அமைச்சர்கள் வட்டமேசை அமர்வு உதவும் என்று பிரதமர் நம்பிக்கை தெரிவித்தார். பிரதமர் லீ மற்றும் சிங்கப்பூர் மக்களுக்கு தனது வாழ்த்துக்களையும் பிரதமர் தெரிவித்தார்.
பிரபல தெலுங்கு மொழி கவிஞரும், பாடலாசிரியரும் எழுத்தாளருமான திரு. சி. நாராயண ரெட்டி மறைவிற்கு பிரதமர் இரங்கல்

பிரபல தெலுங்கு கவிஞரும், பாடலாசிரியரும் எழுத்தாளருமான திரு. சி. நாராயண ரெட்டியின் மறைவு குறித்து பிரதமர் திரு. நரேந்திர மோடி இரங்கல் தெரிவித்துள்ளார். “திரு. சி. நாராயண ரெட்டி அவர்களது மறைவு இலக்கிய உலகிற்கு பேரிழப்பாகும். பல தலைமுறை மக்களை அவர் படைப்புகள் பாதித்துள்ளன. இந்த சோகமான தருணத்தில் திரு. சி. நாராயண ரெட்டியின் குடும்பத்தினர் மற்றும் அவரது நலனில் அக்கறை கொண்டவர்களுடன் என் எண்ணங்கள் உள்ளன” என்று பிரதமர் குறிப்பிட்டுள்ளார்.
அகில இந்திய பள்ளி முதல்வர்கள் மாநாடு – பிரதமர் பங்கேற்பு

வித்யா பாரதி அகில இந்திய கல்வி அமைப்பு புதுதில்லியில் ஏற்பாடு செய்திருந்த அகில இந்திய பள்ளி முதல்வர்கள் மாநாட்டில் பிரதமர் திரு. நரேந்திர மோடி இன்று உரையாற்றினார். இந்நிகழ்ச்சியில் பேசிய பிரதமர், வித்யா பாரதியின் “விழுமங்களுடன் கூடிய கல்வி” என்ற அடையாளத்தை மேலும் உறுதி செய்யும் வகையில் அனைவரும் செயல்பட வேண்டும் என்றார். ஒவ்வொரு மாணவரின் வாழ்க்கையும் சிறப்பாக அமையும் வகையில் முதல்வர்கள் செயல்பட வேண்டும். உதாரணத்திற்கு ஒலிம்பிக்ஸ் 2020-ல் தங்கப் பதக்கங்களை வெல்லும் திறன் கொண்ட விளையாட்டு வீரர்களை உருவாக்க வேண்டும் என்றும் கேட்டுக் கொண்டார். தூய்மை (தூய்மையான இந்தியா) மற்றும் தூய்மையான எரிசக்தி ஆகிய துறைகளில் நல்ல மாற்றங்களை கொண்டுவரும் வகையில் வித்யா பாரதி பள்ளியின் மாணவர்கள் செயல்பட வேண்டும். எல்.இ.டி. விளக்குகளின் பயன்பாட்டால் மின்சாரத்தை சேமிக்க முடியும் என்று கூறிய பிரதமர் வித்யா பாரதி பள்ளிகள் இதனை பயன்படுத்துமாறு கேட்டுக் கொண்டார். கல்வியின் அனைத்து அம்சங்களிலும் தொழில்நுட்பத்தை கொண்டுவர வேண்டியதன் அவசியத்தை உணர்த்திய பிரதமர் இதன் பலனை முழுமையாக அடையும் வகையில் தொழில்நுட்பத்தை பயன்படுத்த வேண்டும் என்று கூறினார். உதாரணத்திற்கு தொழில்நுட்பத்தை பயன்படுத்தி வித்யா பாரதி பள்ளிகளின் ஊக்குவிக்கும் கதைகளை பரிமாறிக்கொள்ள முடியும் என்று கூறினார். இந்நிகழ்வில் கூடியிருந்த பள்ளி முதல்வர்களை நல்ல மாற்றங்களையும் நல்ல சக்தியையும் கொண்டுவரும் வழிகாட்டியாக இருக்க வேண்டும் என்று பிரதமர் கூறினார். மத்திய மனிதவள மேம்பாட்டுத் துறையின் அமைச்சர் திருமதி. ஸ்மிருதி இரானி இந்நிகழ்ச்சியில் கலந்துக் கொண்டார்.
காமன்வெல்த் 2022 விளையாட்டுப் போட்டியில் வெள்ளிப்பதக்கம் வென்ற மகளிர் கிரிக்கெட் அணிக்கு பிரதமர் வாழ்த்து

பர்மிங்ஹாமில் நடைபெற்று வரும் காமன்வெல்த் 2022 விளையாட்டுப் போட்டியில் வெள்ளிப்பதக்கம் வென்ற மகளிர் கிரிக்கெட் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; கிரிக்கெட்டையும், இந்தியாவையும் பிரிக்க இயலாது. நமது மகளிர் கிரிக்கெட் அணி காமன்வெல்த் விளையாட்டுப் போட்டியில் சிறப்பாக விளையாடி மதிப்புமிக்க வெள்ளிப்பதக்கத்தை தாய் நாட்டிற்கு கொண்டு வருகின்றனர். காமன்வெல்த் விளையாட்டுப் போட்டியின் கிரிக்கெட் பிரிவில் முதல் பதக்கம் வென்றது எப்பொழுதும் சிறப்பானதாக இருக்கும். அணியில் இடம்பெற்றுள்ள அனைவரது ஒளிமயமான எதிர்காலத்திற்கும் வாழ்த்துக்களை தெரிவித்து கொள்கிறேன் என்று குறிப்பிட்டுள்ளார்.
பிரபல இலக்கியவாதி திருமிகு மனோரமா மொகாபத்ராவின் மறைவிற்கு பிரதமர் இரங்கல்

பிரபல இலக்கியவாதி திருமிகு மனோரமா மொகாபத்ராவின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துக் கொண்டுள்ளார். அவர் வெளியிட்டுள்ள சுட்டுரைச் செய்தியில், “திருமிகு மனோரமா மொகாபத்ராவின் மறைவை அறிந்து மிகவும் துயரடைந்தேன். பலதரப்பு விஷயங்கள் குறித்த படைப்புகளுக்காக அவர் நினைவு கூரப்படுவார். ஊடகத் துறையிலும் மிகச்சிறந்த பங்களிப்பை வழங்கி, அவர் பொது சேவையில் தீவிரமாக ஈடுபட்டார். அன்னாரது குடும்பத்தினர் மற்றும் அபிமானிகளுக்கு இரங்கல்கள். ஓம் சாந்தி”, என்று கூறியுள்ளார்.
பிரதமர் ஜென்மாஷ்டமி பண்டிகைக்கு நாட்டு மக்களுக்கு வாழ்த்து

ஜென்மாஷ்டமி பண்டிகைக்கு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். “श्रीकृष्ण जन्माष्टमी के पावन पर्व की सभी देशवासियों को बहुत-बहुत शुभकामनाएं। நாட்டு மக்களுக்கு ஜென்மாஷ்டமி வாழ்த்துக்கள்,” என்று பிரதமர் கூறினார்.
முதலாவது கேலோ இந்தியா பல்கலைக்கழக விளையாட்டுப் போட்டிகளைப் பிரதமர் தொடங்கிவைத்தார்

ஒடிசாவில் முதலாவது கேலோ இந்தியா பல்கலைக்கழக விளையாட்டுப் போட்டிகளைப் பிரதமர் திரு.நரேந்திர மோடி இன்று காணொலிக் காட்சி மூலம் தொடங்கிவைத்தார். இந்த நிகழ்வின் போது உரையாற்றிய பிரதமர், இன்றைய நாள் போட்டிகளின் தொடக்கம் மட்டுமல்ல, இந்தியாவில் விளையாட்டுகள் இயக்கத்தின் அடுத்தகட்ட தொடக்கமும் ஆகும் என்றார். இங்குள்ள நீங்கள், ஒருவர் மற்றவரோடு போட்டியிடுவது மட்டுமின்றி, உங்களுக்கு நீங்களேயும் போட்டியாளராக இருக்கிறீர்கள் என்றும் அவர் கூறினார். “தொழில்நுட்பத்தின் வழியாக உங்களோடு நான் தொடர்பில் இருக்கிறேன். ஆனால், அங்குள்ள ஆர்வம், விருப்பம், உற்சாகம் ஆகிய சூழலை என்னால் அனுபவிக்க முடிகிறது. இந்திய வரலாற்றில் முதலாவது கேலோ இந்தியா பல்கலைக்கழக விளையாட்டுப் போட்டிகள் இன்று ஒடிசாவில் தொடங்குகின்றன. இந்தியாவின் விளையாட்டுகள் வரலாற்றில் இது சிறப்புமிக்க தருணமாகும். இந்திய விளையாட்டுகளின் எதிர்காலத்திற்கு மிகப்பெரிய முன்னேற்றமாகவும் இது இருக்கும்” என பிரதமர் தெரிவித்தார். விளையாட்டுகள் மீதான ஆர்வத்தை அதிகப்படுத்துவதிலும், நாட்டின் மூலைமுடுக்குகளில் உள்ள இளைஞர்களின் திறனை அங்கீகரிப்பதிலும் கேலோ இந்தியா இயக்கம் முக்கிய பங்கு வகிப்பதாக பிரதமர் கூறினார். கேலோ இந்தியா விளையாட்டுப் போட்டிகள் 2018 ஆம் ஆண்டு தொடங்கப்பட்ட போது, அதில் 3,500 விளையாட்டு வீரர்கள் பங்கேற்றனர். ஆனால், வெறும் மூன்று ஆண்டுகளில் விளையாட்டு வீரர்களின் எண்ணிக்கை சுமார் இரண்டு மடங்கு அதிகரித்து 6,000-க்கும் அதிகமானோர் பங்கேற்கின்றனர். “இந்த ஆண்டு பள்ளிகளுக்கு இடையேயான கேலோ இந்தியா போட்டிகளில் 80 சாதனைகள் முறியடிக்கப்பட்டன. இவற்றில் 56 சாதனைகளை முறியடித்தவர்கள் நமது புதல்விகள், வெற்றி பெற்றவர்கள் நமது புதல்விகள், அதிசயங்களை நிகழ்த்தியவர்கள் நமது புதல்விகள். இந்த இயக்கத்தின் மூலம் திறமைகள் வெளிப்பட்டிருப்பது பெரிய நகரத்திலிருந்து அல்ல, சிறுசிறு நகரங்களில் இருந்து என்பது முக்கியத்துவம் வாய்ந்தது” என்று பிரதமர் கூறினார். கடந்த 5-6 ஆண்டுகளாக இந்தியாவில் விளையாட்டுகளை மேம்படுத்தவும், விளையாட்டுகளில் பங்கேற்கவும் முழுமையான முயற்சிகள் செய்யப்படுவதை பிரதமர் சுட்டிக்காட்டினார். திறமையைக் கண்டறிவதிலும், பயிற்சி மற்றும் தேர்வு நடைமுறைகளிலும் வெளிப்படைத்தன்மை கடைப்பிடிக்கப்பட்டுள்ளன. “இங்குள்ள விளையாட்டு வீரர்கள் டோக்கியோ ஒலிம்பிக்ஸில் பங்கேற்கக் கூடும். இந்தத் திட்டத்தின் மூலம் பயனடைந்த விளையாட்டு வீரர்கள், காமன்வெல்த் விளையாட்டுகள், ஆசிய விளையாட்டுகள், ஆசிய மாற்றுத் திறனாளி விளையாட்டுகள், இளையோர் ஒலிம்பிக்ஸ் போன்ற பல விளையாட்டு நிகழ்வுகளில் நாட்டிற்கு 200-க்கும் அதிகமான பதக்கங்களைப் பெற்றுத் தந்துள்ளனர். வரும் காலங்களில் 200-க்கும் அதிகமான தங்கப் பதக்கங்களை வெல்வது இலக்காக இருக்க வேண்டும். உங்களின் சொந்தத் திறமைகளை மேம்படுத்துவதும், உங்களின் ஆற்றலை புதிய உச்சங்களுக்குக் கொண்டு செல்வதும் மிகவும் முக்கியத்துவம் வாய்ந்ததாகும்” என்று பிரதமர் கூறினார்.
ராஜஸ்தான் மாநிலம் பில்வாடாவை பிரதமர் திரு. நரேந்திர மோடி சந்தித்தார்

ராஜஸ்தான் மாநிலம் பில்வாடாவைச் சேர்ந்த இளைஞர் திரு. பல்வந்த் குமாவாட் என்பவரை பிரதமர் திரு. நரேந்திர மோடி இன்று சந்தித்தார். திரு. குமாவாட், திரு. நரேந்திர மோடி பிரதமர் பதவிக்கு வர வேண்டும் என்று விரும்பியவர். இரண்டாண்டுகளுக்கு முன்னர், திரு. நரேந்திர மோடி பிரதமராகப் பதவி ஏற்கும் வரையில் காலணிகளை அணியப் போவதில்லை என்றும் அதன் பின்னர் தான் அவரை சந்திக்க இருப்பதாகவும் உறுதி ஏற்றிருந்தார். அதன்பின் அவர் காலணி ஏதும் அணியவில்லை. பிரதமரை சந்தித்த பின்னர் அவர் காலணியை மீண்டும் அணியத் தொடங்கினார். நாட்டின் வளர்ச்சிப் பாதைக்காக ஆற்றலை செயல்படுத்த வேண்டும் என்று திரு. குமாவட்டிற்கு பிரதமர் அறிவுரை வழங்கினார். உடலை வருத்தும் வகையில் எவ்விதமான உறுதியையும் ஏற்கக்கூடாது என்று திரு. குமாவட்டிற்கு பிரதமர் மேலும் அறிவுரை வழங்கினார்.
மண் வள அட்டைகள் மற்றும் பிரதமர் பயிர்க்காப்பீட்டு திட்டத்தின் முன்னேற்றம் குறித்து பிரதமர் ஆய்வு

மண் வள அட்டைகள் மற்றும் பிரதமர் பயிர்க்காப்பீட்டுத் திட்டம் ஆகிய விவசாயத்துறை சார்ந்த இரண்டு முக்கிய திட்டங்களின் செயல்பாடுகள் குறித்து பிரதமர் திரு. நரேந்திர மோடி இன்று ஆய்வு மேற்கொண்டார். மண் வள அட்டைகளை விநியோகிக்கும் முதல் சுற்று 16 மாநிலங்கள் மற்றும் யூனியன் பிரதேசங்களில் நிறைவு பெற்றுள்ளதாக பிரதமருக்கு எடுத்துரைக்கப்பட்டது. மீத முள்ள மாநிலங்களில் சில வாரங்களுக்குள் நிறைவு பெற்று விடும் என்றும் தெரிவிக்கப்பட்டது. இந்த திட்டங்களின் முன்னேற்றம் குறித்து ஆய்வு செய்த பிரதமர் மாதிரி வலையம் மற்றும் பல்வேறு மண் வள ஆய்வகங்களின் மாறுபாடுகள் குறித்து முறையான சோதனைகள் மேற்கொள்ளப்பட வேண்டும் என்று பிரதமர் குறிப்பிட்டார். இதன் மூலம் பரிசோதனை அறிக்கைகளின் தரம் உறுதி செய்யப்படும் என்றார். மண் வள அட்டைகள் உள்ளூர் மொழிகளில் அச்சிடப்பட்டு இருக்க வேண்டும் என்றும் அதன் மூலம் விவசாயிகளால் அவற்றை வாசிக்கவும் எளிதில் புரிந்து கொள்ளவும் முடியும் என்றும் பிரதமர் குறிப்பிட்டார். சமீபத்திய தொழில்நுட்பத்தை துரிதமாக பின்பற்ற வேண்டும் என்று ஊக்குவித்த பிரதமர், மண் வள பரிசோதனைகள் கைகளில் எடுத்துச் செல்லக்கூடிய கருவிகளின் மூலம் மேற்கொள்ளப்பட வேண்டும் என்றார். தொழில் துவங்குநர்கள் மற்றும் தொழில்முனைவோரை இந்த முயற்சியில் ஈடுபடுத்துவது குறித்து ஆராய வேண்டும் என்று யோசனை தெரிவித்தார். பிரதமர் பயிர்க்காப்பீட்டுத் திட்டம் குறித்து பிரதமரிடம் தெரிவிக்கப்பட்டது. 2016 ஆம் ஆண்டு காரீப் பருவம் மற்றும் 2016-17ஆம் ஆண்டுக்கான ராபி பருவத்திற்கான காப்பீட்டு கோரிக்கைகள் ரூ700 கோடி அளவில் வழங்கப்பட்டுள்ளன என்றும் 90 லட்சம் விவசாயிகள் பலனடைந்துள்ளனர் என்றும் பிரதமருக்கு தெரிவிக்கப்பட்டது. சமீபத்திய தொழில்நுட்பங்களான ஸ்மார்ட்போன்கள், தொலையுணர்வுக் கருவிகள், செயற்கைக்கோள் தரவுகள் மற்றும் டிரோன்களை பயன்படுத்தி பயிர்க்காப்பீட்டுக் கோரிக்கைகளுக்கான தரவுகள் துரிதமாக திரட்டப்படுவதாகவும் பிரதமருக்கு தெரிவிக்கப்பட்டது. வேளாண்துறை அமைச்சகம், நிதி ஆயோக் மற்றும் பிரதமர் அலுவலகத்தின் மூத்த அதிகாரிகள் இந்த ஆய்வுக் கூட்டத்தில் பங்கேற்றனர்.
சிவகிரி  மடத்தில் திரு நாராயண குருவிற்கு பிரதமர் அஞ்சலி

கேரளா வர்கலாவில் உள்ள சிவகிரி மடத்தில் சிறந்த சமூக சீர்திருத்தவாதியான திரு நாராயண குருவிற்கு பிரதமர் திரு. நரேந்திர மோடி அஞ்சலி செலுத்தினார். மகா சமாதி கோவிலுக்கும் வைதீக மடத்திற்கும் அஞ்சலி செலுத்த வந்த பிரதமரை மக்கள் ஆர்வத்துடன் வரவேற்றனர். பொது மக்களிடம் உரையாற்றிய பிரதமர் திரு. நாராயண குருவின் ஆசீர்வாதங்களைப் பெற தான் அதிர்ஷ்டம் செய்துள்ளதாக கூறினார். சமூகத்தின் ஏழை எளிய மக்களுக்காக பணிப் புரிவதில் திரு நாராயண குரு தனக்கு தூண்டுகோலாக திகழ்கிறார் என்று பிரதமர் கூறினார்.
ஜவுளி மற்றும் ஆயத்த ஆடைகள் துறையில் வேலைவாய்ப்பு உருவாக்கம் ஏற்றுமதி மேம்பாடு ஆகியவற்றுக்கான சிறப்புத் திட்டத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் புதுதில்லியில் இன்று நடைபெற்ற மத்திய அமைச்சரவை ஜவுளி மற்றும் ஆயத்த ஆடைகள் துறையில் வேலைவாய்ப்பு உருவாக்கம் ஏற்றுமதி மேம்பாடு ஆகியவற்றுக்கான சிறப்புத் திட்டத்திற்கு ஒப்புதல் அளித்தது. ஜவுளி மற்றும் ஆயத்த ஆடைகள் தொழிலில் அடுத்த 3 ஆண்டில் ஒரு கோடி வேலைவாய்ப்புகள் உருவாக்க அரசு அறிவித்த சீர்திருத்த திட்டத்தின் பின்னணியில் இந்த நடவடிக்கை எடுக்கப்பட்டுள்ளது. இந்தத் திட்டத்தில் தொழிலாளர் நலனுக்கு ஏற்ற பல நடவடிக்கைகள் அடங்கியுள்ளன. இத் திட்டம் வேலைவாய்ப்பு உருவாக்கத்தை மேம்படுத்தி பொருளாதாரத்தை உயர்த்தி ஏற்றுமதிகளை ஊக்குவிக்கும். இத் திட்ட நடவடிக்கைகளால் ஏற்றுமதி மொத்தமாக 3000 கோடி அமெரிக்க டாலர் அளவுக்கு உயரும். அடுத்த 3 ஆண்டுகளில் முதலீடுகள் ரூ 74,000 கோடி அளவுக்கு ஏற்படும். ஆயத்த ஆடைத் தொழில் 70 சதவீத பெண் தொழிலாளர்களை கொண்டிருப்பது என்பதால் உருவாக்கப்படும் வேலைவாய்ப்புகளில் பெரும் பங்கு பெண்களைச் சென்றடையும். இவ்வாறு இந்தத் திட்டம் மகளிர் அதிகாரமளித்தல் மூலம் சமூக மாற்றத்தை ஏற்படுத்த உதவும். அறிவிக்கப்பட்ட இந்த திட்டத்தின் முக்கிய அம்சங்கள் வருமாறு:  பிரிவின் கீழ் வழங்கப்படும் 240 நாள் சலுகை, ஆயத்த ஆடைத் தொழில்துறைக்கு குறைக்கப்பட்டு 150 நாட்களாக நிர்ணயிக்கப்படும்
சீனாவின் கம்யூனிஸ்ட் கட்சி ஆட்சிக்குழு உறுப்பினரும் ஷாங்காய் பகுதி கட்சி செயலாளருமான திரு. ஹான் ஜெங்க் பிரதமரைச் சந்தித்தார்.

சீனாவின் கம்யூனிஸ்ட் கட்சி ஆட்சிக்குழு உறுப்பினரும் ஷாங்காய் பகுதி கட்சி செ யலாளருமான திரு. ஹான் ஜெங்க் பிரதமரை இன்று சந்தித்தார். சென்ற ஆண்டு சீனாவில் பயணம் மேற்கொண்ட போது ஷாங்காய் நகரில் திரு. ஹான் ஜெங்க்கை சந்தித்துப் பேசியதை பிரதமர் அன்புடன் நினைவுக் கூர்ந்தார். பிரதமர் சென்ற ஆண்டு ஷாங்காய் நகருக்கு வருகை தந்தது இந்தியா குறித்த அதிகமான விழிப்புணர்வை ஏற்படுத்தியதாகவும் ஷாங்காய் நகரில் இருந்து இந்தியாவிற்கு பயணம் மேற்கொள்ளும் மக்களின் எண்ணிக்கையை அதிகரித்ததாகவும் திரு. ஹான் ஜெங்க் பிரதமர் திரு. நரேந்திர மோடியிடம் தெரிவித்தார். மும்பை – ஷாங்காய் சகோதரி நகர உடன்பாடு இந்தியா – சீனா நாடுகளின் பொருளாதாரத் தலைநகரங்களுக்கிடையே மேலும் வலுவான உறவுகளுக்கு அடித்தளம் அமைத்ததாக பிரதமர் கூறினார். இந்தியா – சீனா மாகாணத் தலைவர்கள் அமைப்பு உருவாக்கப்பட்டதை அடுத்து இந்தியாவிற்கும் சீனாவிற்கும் இடையே இருதரப்பு உறவுகள் விரிவடைந்து வலுவடைவதற்கு வாய்ப்பு ஏற்பட்டுள்ளது. பிரதமர் திரு. நரேந்திர மோடியும் திரு. ஹான் ஜெங்-கும் நடப்பு உலக பொருளாதார விஷயங்கள் குறித்து விவாதித்தனர். இந்தியாவிலும் சீனாவிலும் ஏற்பட்டுள்ள வலுவான பொருளாதார வளர்ச்சி உலக பொருளாதாரத்தின் வளர்ச்சிக்கு உந்து விசையாக செயல்பட முடியும் என்று அவர்கள் கருத்து தெரிவித்தனர்.
இந்தியர்களை வெளியேற்றி அழைத்து வந்தமைக்கு ஏர் இந்தியாவுக்கு பிரதமர் பாராட்டு

கோவிட் – 19 தீவிர நோய்த் தொற்று பாதிப்பு சூழ்நிலையில் வெளிநாடுகளில் சிக்கியிருந்த இந்தியர்களை வெளியேற்றி அழைத்து வந்தமைக்காக ஏர் இந்தியாவுக்கு பிரதமர் திரு. நரேந்திர மோடி பாராட்டு தெரிவித்துள்ளார். இதுதொடர்பாக ட்விட்டரில் பதிவிட்டுள்ள அவர், “துணிசச்சலை வெளிப்படுத்தி, மனிதாபிமானத்தை வெளிக்காட்ட வேண்டிய தருணத்தில் கை கொடுத்த ஏர் இந்தியா (@airindiain) நிறுவனத்தின் குழுக்கள் குறித்து மிகுந்த பெருமை அடைகிறேன். தனித்துவமான அவர்களுடைய முயற்சிகளுக்கு நாடு முழுக்க ஏராளமான மக்கள் பாராட்டு தெரிவித்துள்ளனர் என்று கூறியுள்ளார். #IndiaFightsCorona”
மத்திய சுகாதார சேவை (CHS) அல்லாத மருத்துவர்களுக்கு ஓய்வுபெறும் வயதை 65 ஆக உயர்த்துவதற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய ரயில்வே மருத்துவ சேவையில் உள்ள மருத்துவர்களின் ஓய்வுபெறும் வயதை 65 ஆக உயர்த்துவதற்கு ஒப்புதல் அளிக்கப்பட்டது. மத்திய பல்கலைக்கழகங்கள் மற்றும் உயர் கல்வித் துறையின் கீழ் உள்ள IIT-கள் (தன்னாட்சி நிறுவனங்கள்) மற்றும் கப்பல் போக்குவரத்து அமைச்சகத்தின் கீழ் உள்ள பெரிய துறைமுக பொறுப்புக் கழகங்களின் (தன்னாட்சி நிறுவனங்கள்) டாக்டர்களுக்கும் ஓய்வு பெறும் வயதை 65 ஆக உயர்த்த அமைச்சரவை ஒப்புதல் அளித்தது. அந்தந்த அமைச்சகங்கள் / துறைகளின் [M/o of AYUSH (AYUSH மருத்துவர்கள்), பாதுகாப்புத் துறை (ராணுவ மருத்துவ சேவை டைரக்டரேட் ஜெனரலின் கீழ் உள்ள சிவிலியன் மருத்துவர்கள்), பாதுகாப்பு உற்பத்தித் துறை ()இந்திய ராணுவத் தளவாட சுகாதார சேவை மருத்துவ அதிகாரிகள், சுகாதாரம் & குடும்ப நலத் துறையின் கீழ் உள்ள பல் மருத்துவர்கள், ரயில்வே அமைச்சகத்தின் கீழ் உள்ள பல் மருத்துவர்கள் மற்றும் உயர் கல்வித் துறையின் கீழ் உயர் கல்வி மற்றும் தொழில்நுட்பக் கல்வி நிலையங்களில் பணிபுரியும் மருத்துவர்கள்], நிர்வாகக் கட்டுப்பாட்டின் கீழ் பணியாற்றும் டாக்டர்களுக்கு ஓய்வுபெறும் வயது 65 ஆக உயர்த்தப் பட்டுள்ளது. நிர்வாகப் பதவிகளை வகிப்பதற்கு, செயல்பாட்டுத் தேவைக்கு ஏற்ப , டாக்டர்களுக்கான வயது குறித்து அந்தந்த அமைச்சகங்கள் / துறைகள் / நிறுவனங்கள் பொருத்தமான முடிவு எடுப்பதற்கும் மத்திய அமைச்சரவை ஒப்புதல் அளித்துள்ளது. நோயாளிகளை நன்கு கவனித்தல், மருத்துவக் கல்லூரிகளில் நல்ல கல்வி செயல்பாடுகள் கிடைக்க இந்த முடிவு உதவியாக இருப்பதுடன், சுகாதார சேவைகளை அளிப்பதற்கான தேசிய சுகாதாரத் திட்டங்களை செம்மையாக செயல்படுத்தவும் உதவியாக இருக்கும். மத்திய அரசின் பல்வேறு அமைச்சகங்கள் / துறைகளில் உள்ள சுமார் 1445 மருத்துவர்கள் இதனால் பயன்பெறுவார்கள். பெருமளவிலான பணியிடங்கள் காலியாக இருப்பதால், இந்த முடிவால் பெரிய அளவில் நிதி பாதிப்பு இருக்காது. அனுமதிக்கப்பட்ட பணியிடங்களுக்குப் பதிலாக, இப்போது பணியில் உள்ளவர்கள் அதே நிலையில் தங்கள் பணியைத் தொடர்வார்கள். பின்னணி : • மத்திய சுகாதார சேவையில் உள்ள டாக்டர்களின் ஓய்வுபெறும் வயது 2016 மே 31 ஆம் தேதியில் இருந்து 65 ஆக உயர்த்தப்பட்டது. • மத்திய சுகாதார சேவை அல்லாத, மத்திய அரசின் மற்ற மருத்துவ சேவைத் துறைகளில் உள்ளவர்களும், CHS-க்கு இணையாகவும், பற்றாக்குறையை கருத்தில் கொண்டும் இதே வசதியை அளிக்குமாறு கோரிக்கை விடுத்திருந்தனர்.
போர்ச்சுக்கல் பிரதமர் அந்தோனியோ கோஸ்டாவுடன் பாரதப் பிரதமர் நரேந்திர மோடி தொலைபேசியில் உரையாடல்

பாரதப் பிரதமர் திரு. நரேந்திர மோடி போர்ச்சுக்கல் பிரதமர் அந்தோனியோ கோஸ்டாவுடன் இன்று தொலைபேசியில் உரையாடினார். கடந்த பிப்ரவரியில் போர்ச்சுக்கல் அதிபர் மெர்சிலோ ரெபெல்லோ டி சவுசா இந்தியாவுக்கு வருகை புரிந்ததை அந்த உரையாடலின்போது பிரதமர் நினைவுகூர்ந்தார். கோவிட் 19 தொற்று நிலைமை குறித்தும், அதன்மூலம் ஏற்படும் மக்கள் நல்வாழ்வு மற்றும் பொருளாதார பாதிப்புகளைக் கட்டுப் படுத்துவதற்காக இரு நாடுகளும் எடுத்துவரும் பல்வேறு நடவடிக்கைகள் குறித்தும் இரு தலைவர்களும் பேசினர். போர்ச்சுக்கல் நாட்டில் இது தொடர்பான பிரச்சினைகளைச் சாமாளிக்க பிரதமர் கோஸ்டா எடுத்துவரும் பல்வேறு நடவடிக்கைகளைப் பாரதப் பிரதமர் பாராட்டினார். தொற்றுக் கிருமி பரவுவதைத் தடுப்பதற்காக தேசிய அளவில் மேற்கொள்ளப்பட்டு வரும் பல்வேறு சாதகமான நடவடிக்கைகள் குறித்து இரு தலைவர்களும் விவாதித்தனர். அத்துடன், நிலைமையைச் சமாளிக்க பரஸ்பரம் உதவி செய்து கொள்வது குறித்து இரு தலைவர்களும் முன்வருவதாகக் குறிப்பிட்டனர். கோவிட் 19 தொற்றை ஒழிப்பதற்காக புதிய வழிமுறைகள், ஆய்வுகளில் இணைந்து ஈடுபடுவது என்று இரு தரப்பினரும் இசைந்தனர். பொது முடக்கம் காரணமாக போர்ச்சுக்கலில் தங்க நேர்ந்துள்ள இந்தியர்களின் விசாக் காலத்தை அந்நாடு நீடிப்பதற்கு பாரதப் பிரதமர் நன்றி தெரிவித்துக் கொண்டார். அதைப் போல் இந்தியாவில் வசிக்கும் போர்ச்சுக்கல் குடிமக்களுக்கு உரிய வசதிகளை இந்திய அதிகாரிகள் செய்து தருவதைப் பிரதமர் கோஸ்டா பாராட்டினார். இரு தலைவர்களும் அவ்வப்போது தொடர்பில் இருக்க இசைந்தனர். அத்துடன், கொரானா தொற்றினால் தற்போது ஏற்பட்டுள்ள நிலைமை மற்றும், கொரானாவுக்குப் பின் உருவாக இருக்கும் பிரச்சினைகள் ஆகியவை குறித்தும் இரு தரப்பினரும் அவ்வப்போது விவாதிப்பது என்றும் முடிவு செய்தனர்.
இந்தியா மற்றும் கத்தார் இடையேயான திறன் மேம்பாடு மற்றும் கல்வித் தகுதி அங்கீகரித்தலில் ஒத்துழைப்பு குறித்த புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்.

இந்தியா மற்றும் கத்தார் இடையேயான திறன் மேம்பாடு மற்றும் கல்வித் தகுதி அங்கீகரித்தலில் ஒத்துழைப்பு குறித்த புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த புரிந்தணர்வு ஒப்பந்தம் கத்தார் நாட்டில் இந்திய பணியாளர் இடப்பெயர்வு, திறன் மேம்பாடு மற்றும் இளைஞர்களுக்கான வேலைவாய்ப்பு போன்றவற்றிற்கு ஊக்கமளிக்கும்.